Portland, Oregón

Portland é a maior cidade do estado de Oregón, no noroeste dos Estados Unidos. Situada á beira do río Willamette na súa confluencia co Columbia, é un importante porto fluvial, centro comercial, industrial e de servizos. 

 Demografía 
A poboación da cidade aumentou desde os 583.776 habitantes de seu rexistrados no censo de 2010, alcanzando os 652.503 en 2020.

A súa área metropolitana alberga a máis de dous millóns de persoas.

 Xeografía 
Portland está situada no val do río Willamette. A cidade está flanqueada polos montes Tualatin ao sur, pola cadea montañosa das Cascadas ao leste, e polo río Columbia ao norte, ofrecendo unha paisaxe diversa. Esta posición xogou un papel crucial no seu desenvolvemento como un importante centro de comercio e transporte, aproveitando a súa proximidade aos ríos e a súa conexión co océano Pacífico.

O monte Hood, situado a uns 80 quilómetros ao leste de Portland, é o cumio máis alto de Oregón e un dos volcáns máis prominentes da cadea das Cascadas, elevándose a unha altitude de 3.429 metros. O seu cumio nevado é visíbel de moitos puntos da cidade, converténdose nun símbolo icónico de Portland. A zona ao redor do monte Hood ofrece moitas oportunidades para actividades ao aire libre, incluíndo sendeirismo, esquí e alpinismo.

 Historia 

 Século XIX 
miniatura|Portland e o monte Hood.
En terras ocupadas durante séculos polos indios chinook e coñecida dos colonos, comerciantes e trampeiros "brancos" dende 1829 coma The Clearing (unha pequena parada na ruta do noroeste pola costa) foi fundada entre 1843 e 1845 polos pioneiros W. Overton, A. Lovejoy e F.W. Pettygrove, este último natural de Portland (Maine) noutro extremo do país, e por quen foi nomeada.

Creceu como centro de fornecemento dos buscadores de ouro durante as febres do ouro en California (1850) e Alasca (1890). O ferrocarril transcontinental, que a partir de 1880 a conectaba co leste dos Estados Unidos, favoreceu a súa industrialización.

 Século XX 
Na primeira metade do século XX, a cidade continuou a expandirse e modernizarse, a pesar dos retos da Gran Depresión e das dúas guerras mundiais. Nos anos 60 e anos 70, Portland foi pioneira en políticas de planificación urbana e protección ambiental, establecendo un límite de crecemento urbano para preservar terras agrícolas e espazos verdes, e fomentando o transporte público.

 Economía 
Portland é coñecida pola súa forte economía, cunha boa presenza de industrias como a tecnoloxía, a fabricación en cadea e o comercio. Tamén é un importante centro para as industrias creativas, incluíndo a arte, música e deseño. A axencia pública de desenvolvemento Prosper Portland opera baixo a supervisión dun consello directivo e traballa en colaboración coa Alcaldía e o Consello Municipal de Portland, así como con outras entidades públicas, empresas privadas e comunidades locais.

 Cultura 
A cidade é famosa pola súa vida cultural vibrante, con numerosos museos, galerías de arte, teatros e espazos musicais.

Portland ten tamén unha grande cultura do café e a cervexa artesanal, con moitas cervexerías e cafeterías locais.

 Educación 
A cidade ten unha rede de escolas públicas e privadas de educación primaria e secundaria e alberga tamén varias institucións de ensino superior, incluíndo a Universidade de Portland (University of Portland) e a Universidade Estatal de Portland (PSU). 

Véxase tamén

 Outros artigos 
 Oregón
 Portland Trail Blazers

Categoría:Cidades de Oregón